ฝึกหมาไซบีเรียน ฮัสกี้ ฝึกเข้ากรง ฝึกให้คุ้นเคยกับเด็กๆ
ไซบีเรียน ฮัสกี้นั้นขึ้นชื่อเรื่องฝึกยากเป็นที่สุด ตามธรรมชาติเป็นหมาที่อยู่รวมกันเป็นฝูง มีลำดับขั้นแสดงอำนาจชัดเจน เพราะงั้นเลยเป็นหมาดื้อ หัวแข็ง ไม่ค่อยฟังคำสั่งใคร แถมยังมีลักษณะนิสัยที่ชอบทำลายข้าวของถ้าปล่อยไว้ให้เบื่อ ไม่ฝึกฝนหรือหาอะไรให้ทำ เลยสำคัญมากว่าคุณต้องรีบฝึกไซบีเรียนแต่เนิ่นๆ จะได้ปลูกฝังนิสัยดี ไม่ดื้อไม่ซนยาวไปจนโต  ต้องรู้จักอารมณ์และลักษณะนิสัยของไซบีเรียน ฮัสกี้ให้ถ่องแท้ซะก่อน ส่วนบุคลิกลักษณะสำคัญที่เจ้าของต้องมี ถึงจะฝึกวินัยให้ไซบีเรียนได้ ก็คือความมุ่งมั่นและมั่นใจ ไซบีเรียนจะเคารพและเชื่อฟังคำสั่งเฉพาะจ่าฝูงที่แข็งแกร่งเท่านั้น ไม่แนะนำให้ทำเหมือนไซบีเรียนเป็นเพื่อนเล่นหรือเท่าเทียมกัน เพราะอย่างที่บอกว่าไซบีเรียนอยู่ร่วมกันเป็นฝูง จะเชื่อฟังและทำตามเฉพาะจ่าฝูงเท่านั้น คุณต้องแสดงให้ไซบีเรียนเห็นว่าคุณเป็นผู้นำตลอดเวลา ทั้งการกินอาหารก่อน เดินเข้าประตูก่อน และสั่งให้ไซบีเรียนหลบไปพ้นทางได้ นี่คือลักษณะความสัมพันธ์ในอุดมคติระหว่างคุณและไซบีเรียน บางทีไซบีเรียนก็ท้าทายตำแหน่งจ่าฝูงของคุณโดยแสดงพฤติกรรมก้าวร้าว ทั้งทางท่าทาง การกัด และพฤติกรรมรุนแรงใช้กำลังอื่นๆ แบบนี้ต้องดัดนิสัยโดยแสดงให้ไซบีเรียนรู้ว่าใครใหญ่ ถ้าทำเป็นไม่ใส่ใจ ปล่อยให้ไซบีเรียนเอาแต่ใจ เท่ากับยิ่งสนับสนุนให้ไซบีเรียนมีพฤติกรรมก้าวร้าวหนักข้อ ทั้งต่อคนและหมาด้วยกัน บางพฤติกรรมก็เป็นเรื่องปกติธรรมดาสำหรับไซบีเรียน แต่เป็นพฤติกรรมไม่พึงประสงค์ในสายตาของคน ถ้าคุณตั้งตัวเป็นจ่าฝูงสำเร็จแล้ว จะช่วยให้มีอำนาจ สามารถฝึกไซบีเรียนไม่ให้แสดงพฤติกรรมไม่เหมาะสมได้ เช่น กระโดดใส่ ขุดดินเล่น กัด และแทะอะไรเล่น ย้ำกันอีกทีว่าไซบีเรียนจะเชื่อฟังคำสั่งของคนที่มันมองว่าเป็นจ่าฝูงเท่านั้น หมานิสัยดี ก็คือหมาที่มีวินัย ถ้าอยากฝึกให้ไซบีเรียนทำตัวดีจนติดเป็นนิสัย ก็ต้องให้รางวัลเป็นขนมน้องหมาและคำชมด้วยน้ำเสียงรักใคร่ให้กำลังใจ วิธีนี้เรียกว่า “การเสริมแรงทางบวก” หรือ “การฝึกความเคารพเชื่อใจ”  หมาทำถูกใจปุ๊บต้องรีบหยิบขนมออกมาให้เห็นหรือรีบชม หมาจะได้ไม่สับสนว่าพฤติกรรมไหนคือดี ควรทำซ้ำ ถ้าทิ้งช่วงนานเกินไป ไซบีเรียนจะสับสนได้ พอไซบีเรียนทำตามคำสั่งได้ถูกต้องจนเชี่ยวชาญแล้ว ก็ไม่ต้องใช้ขนมล่ออีกต่อไป เบี่ยงเบนพฤติกรรมร้ายให้กลายเป็นดี ให้ดึงความสนใจของไซบีเรียนจากพฤติกรรมไม่น่ารัก ไปที่พฤติกรรมดีๆ แทน หมาจะได้รู้ว่าพฤติกรรมไหนควรทำ พฤติกรรมไหนควรหลีกเลี่ยง โดยไม่ต้องลงโทษกัน วิธีหลอกล่อและให้รางวัลนี้เหมาะสำหรับไซบีเรียน เพราะถ้าลงโทษเวลาทำผิด หมาจะกลัวหงอ ก้าวร้าวตอบโต้ หรือเครียดแทน แทนที่จะตีหรือดุไซบีเรียนเวลาทำผิด ให้ใช้วิธีเก็บขนมแทน เพราะต้องทำถูกเท่านั้นถึงจะได้รางวัล อย่าฝึกด้วยวิธีซับซ้อน และต้องตั้งเป้าหมายชัดเจน ไซบีเรียน ฮัสกี้ก็เหมือนหมาพันธุ์อื่นๆ คือมี learning curve ต้องค่อยๆ ฝึกฝนพัฒนากันไป เพราะงั้นให้เริ่มจากฝึกคำสั่งง่ายๆ แล้วเพิ่มความยากขึ้นเรื่อยๆ โดยมีรางวัลในทุกระดับการฝึก นอกจากคำชมและรางวัลเวลาทำดีแล้ว ถ้าทำผิดก็ต้องบอกให้รู้เช่นกัน เหมือนคำชมหรือขนม คืออย่าทิ้งช่วง ต้องลงมือทันทีที่หมาทำผิด ทำแบบนี้ซ้ำๆ โดยเบี่ยงเบนความสนใจจากพฤติกรรมแย่ไปหาพฤติกรรมดี จุดสำคัญคืออย่าลงโทษโดยใช้กำลังหรือการทารุณ เพราะไซบีเรียนจะเสียความเชื่อใจเลิกทำตามคำสั่ง ให้ใช้วิธีงดหรือเก็บรางวัลทันที เช่น เก็บขนม ของเล่น การเล่นสนุก และไม่ชม/กอด/แสดงความรัก จนกว่าหมาจะทำตามคำสั่งถูกต้อง  วินัยต้องแน่น ให้พูดคำว่า “ไม่” หรือ “หยุด” ด้วยเสียงดังฟังชัดและหนักแน่น แต่ไม่ใช่ด้วยอารมณ์โกรธหรือการตะคอก ตลอดการฝึกต้องแสดงอำนาจของจ่าฝูง โดยควบคุมการฝึกให้เป็นไปตามที่วางแผนไว้ และออกคำสั่งอย่างชัดเจนมั่นใจ สั่งอะไรไปไซบีเรียนต้องทำตาม ถ้าไม่ยอมทำตาม ให้คุณเดินห่างออกไปและเลิกให้ความสนใจ ไม่ตอบสนองต่อความต้องการของไซบีเรียน พอผ่านไป 2 - 3 นาที ลองออกคำสั่งดูอีกครั้ง ให้ทำแบบนี้ซ้ำๆ อย่างอดทน จนไซบีเรียนทำตามคำสั่งได้ในที่สุด ถ้าไซบีเรียนยังดื้อ ไม่ยอมทำตามคำสั่งซ้ำหลายๆ ที ต้องพาออกไปจากบริเวณที่ฝึก เป็นการ “กักบริเวณ” ในพื้นที่ที่จัดไว้ ไม่ให้มีคนหรือหมาตัวอื่นไปพูดคุยมีปฏิสัมพันธ์ด้วย จนกว่าจะสงบลง การสื่อสารกับหมาก็เหมือนการพูดคุยสนทนากับคนด้วยกัน คือต้องเลือกคำที่กระชับได้ใจความ สื่อความต้องการชัดเจน แต่ไม่ก้าวร้าวรุนแรง เพื่อความสัมพันธ์อันดีระหว่างกัน ถ้าเลือกคำสั่งได้ถูกต้องชัดเจน จะช่วยฝึกให้ไซบีเรียนฉลาด มารยาทดี และที่สำคัญไปกว่า คือไซบีเรียนสามารถทำตามคำสั่งได้ถูกต้องตามที่คุณต้องการ  คำสั้นๆ ง่ายๆ อย่างเก่งมาก ไม่ นั่ง คอย มานี่ เป็นตัวเลือกที่ดีในการสื่อสารกับไซบีเรียน พอคุ้นเคยกับคำและวลีเดิมๆ จะเกิดความเชื่อใจ ไซบีเรียนจะมั่นใจว่าใครคือจ่าฝูงที่ต้องเคารพและเชื่อฟัง รวมถึงเข้าใจชัดเจนว่าคุณต้องการให้มันทำอะไร ถ้าเลือกคำถูกต้องเหมาะสม ไซบีเรียนจะเข้าใจได้ง่าย จนสามารถปะติดปะต่อ เชื่อมโยงคำ/วลีกับการฝึกที่ซับซ้อนขึ้นได้ ถึงจะรู้กันอยู่ว่าไซบีเรียนเป็นหมาฉลาด แต่จะทำตามคำสั่งหรือทำตัวดีมีวินัยได้ก็ต่อเมื่อผ่านการฝึกซ้ำๆ จนขึ้นใจเท่านั้น เพราะงั้นสำคัญว่าต้องจัดตารางการฝึกให้ชัดเจน ตารางเวลานี่แหละที่ดีกับทั้งหมาและเจ้าของ เพราะมีช่วงต่างๆ ของวันให้ได้ฝึก เล่น พาเดินทำธุระ และออกกำลังกายร่วมกันได้เต็มที่ ไม่เครียดกับการฝึกจนเกินไป  จุดสำคัญถ้าอยากฝึกไซบีเรียนให้ได้ผลดี ก็คือต้องทำตามตารางที่จัดไว้ในแต่ละวันได้ครบถ้วน บอกเลยว่าถ้าอยู่ๆ คุณเปลี่ยนตารางเวลา หมาจะหงุดหงิดและสับสนได้ ทำให้เสี่ยงแหกกฎที่วางไว้ระหว่างฝึก ต้องเตรียมอุปกรณ์ต่างๆ ที่จำเป็นให้พร้อม เช่น อาหาร ของเล่น ปลอกคอ สายจูง ขนมที่เป็นรางวัล และอุปกรณ์ทำความสะอาดอื่นๆ ตารางที่วางไว้จะได้ลื่นไหล ไม่ผิดพลาดขัดจังหวะจนเครียดไปทั้งหมาและเจ้าของ ใจเย็นๆ แล้ววางแผนสู่ความสำเร็จ ต้องให้ไซบีเรียนรู้ว่าใครคุม ที่สำคัญคือสั่งแล้วต้องทำตาม เป็นคำสั่ง ไม่ใช่ทางเลือก ทำดีต้องมีรางวัล ทำผิดจะถูกเมินหรือดุ แต่ขาดไม่ได้คือความรัก ความอ่อนโยน และเอาใจใส่ ที่มีให้เพื่อนซี้สี่ขาของคุณ ถึงจะรู้กันอยู่ว่าไซบีเรียนเป็นหมาฉลาด แต่จะทำตามคำสั่งหรือทำตัวดีมีวินัยได้ก็ต่อเมื่อผ่านการฝึกซ้ำๆ สม่ำเสมอ เพราะงั้นสำคัญมากว่าต้องตั้งกฎขึ้นมา แล้วทำตามอย่าได้ขาด อย่าลืมบอกกฎที่ว่ากับสมาชิกคนอื่นๆ ในบ้าน หรือใครที่ต้องมีปฏิสัมพันธ์กับไซบีเรียนด้วย ถ้าคนนั้นคนนี้สั่งแบบนั้นทีแบบนี้หรือคำสั่งไม่ชัดเจน ก็ยากที่ไซบีเรียนจะทำตามคำสั่งได้ถูกต้อง  ตั้งกฎให้ชัดเจนว่าไซบีเรียนเข้าห้องไหนของบ้านได้บ้าง ขึ้นไปนั่งๆ นอนๆ บนเฟอร์นิเจอร์ชิ้นไหนได้บ้าง และที่สำคัญคือจะให้ไซบีเรียนนอนที่ไหน ต้องมีสักวันที่คุณติดธุระ เดินทางไกล หรืออะไรจนไม่ได้อยู่กับน้องหมาของคุณ แบบนี้ยิ่งสำคัญว่าขอบเขตและกฎเกณฑ์ต้องชัดเจน ไม่งั้นบ้านเละเทะเพราะไซบีเรียนเบื่อหรือแอคทีฟเกินไปแน่นอน ทางที่ดีควรจำกัดให้ไซบีเรียนอยู่แต่ในครัว เพราะทำความสะอาดง่ายหน่อยเวลามีเหตุไม่คาดคิด ไม่มีข้าวของอะไรที่เสียหายได้มากนัก และเป็นที่ที่คนในบ้านมักมาขลุกอยู่ น้องหมาจะได้ไม่เหงา หลายคนน่าจะพอรู้มาว่าไซบีเรียน ฮัสกี้นั้นถูกฝึกให้ลากเลื่อนมาเป็นร้อยๆ พันๆ ปีแล้ว เพราะงั้นไม่ต้องสงสัยเรื่องความอึด ถึก ทน ถ้าไซบีเรียนออกกำลังกายน้อยเกินไป ไม่ใช่แค่อ้วนเผละหรือเฉื่อยชาเหมือนหมาพันธุ์อื่นแน่นอน แต่จะมาในรูปของหมาบ้าพลังผิดที่ ทั้งหาทางหนีออกจากบ้าน เห่าหอนครวญคราง กัดแทะ และขุดไม่เลือกที่  แค่ “พาไปเดินเล่น” นั้นไม่เพียงพอสำหรับไซบีเรียนแน่นอน เพราะธรรมชาติของไซบีเรียนนั้นวิ่งระยะไกลได้หลายกิโลเมตรต่อวัน ดังนั้นต้องให้ไซบีเรียนได้ใช้พลังส่วนเกินไปกับการออกกำลังกาย อย่างน้อยๆ ก็ต้องเตรียมตัวเตรียมใจพาน้องหมาวิ่งไกลๆ ทุกวัน หรือแค่เดินเร็วเยอะๆ ให้ไซบีเรียนเหนื่อยบ้างก็ยังดี ไซบีเรียนไม่ค่อยเห่าเหมือนหมาพันธุ์อื่น จะหอนหรือ "บ่น" มากกว่า ทีนี้พอมากๆ เข้าเพื่อนบ้านก็รำคาญได้ อาจจะเคยเห็นในข่าวบ่อยๆ เรื่องคนเลี้ยงไซบีเรียนมักมีปัญหากับเพื่อนบ้าน (ที่ไม่ใช่คนรักน้องหมา) แต่ถ้าไซบีเรียนได้ออกกำลังกายเต็มที่ พอพลังหมด ก็จะลดการหอนหรือบนลงมาเอง นอกจากนี้ไซบีเรียนยังขึ้นชื่อเรื่องเป็น “นักโทษแหกคุก” ชั้นดี ช่างสรรหาสารพัดวิธีหนีออกจากบ้านหรือสวนในบ้าน ซึ่งส่วนใหญ่ที่ไซบีเรียนพยายาม “แหกคุก” ก็เพราะไม่มีอะไรทำจนเบื่อ หรือมีพลังล้นเหลือเพราะไม่ค่อยได้ออกกำลังกายนี่เอง กิจกรรมกลางแจ้งอื่นๆ ที่น่าสนใจก็เช่น bikejoring (ปั่นจักรยานจูงไซบีเรียน), เดินป่า, โยนของให้ไปเก็บมา, flyball (วิ่งรับลูกเทนนิสที่ปล่อยออกมาจากกล่อง) และจานร่อน Frisbee กิจกรรมเหล่านี้ช่วยให้ไซบีเรียนบ้าพลังไปในทางที่ถูกต้อง จนเพลียและสงบลงได้ ไม่จำเป็นต้องพาวิ่งอย่างเดียว ห้ามทำโทษหรือกักบริเวณไซบีเรียนโดยขังกรงเด็ดขาด แต่ให้ไซบีเรียนทำความคุ้นเคยกับกรงในฐานะที่ผ่อนคลายและปลอดภัย โดยเปิดประตูกรงไว้เสมอ เวลาไซบีเรียนอยู่ใกล้กรงให้ใช้น้ำเสียงอ่อนโยนนุ่มนวลและให้คำชม จะได้ไม่เชื่อมโยงกรงกับความกลัว ห้ามบังคับหรือหลอกให้ไซบีเรียนเข้ากรงเด็ดขาด  ถ้าไซบีเรียนไม่ยอมเข้าหรือกลัวกรง ให้วางขนมที่น้องหมาชอบล่อตาล่อใจไว้ข้างใน จากนั้นรอจนไซบีเรียนเข้าไปสำรวจขนมนั้นเอง ทำแบบนี้ซ้ำๆ วันละหลายครั้งจนได้ผล  คำที่ใช้เชื่อมโยงกับกรงก็สำคัญ เวลาไซบีเรียนเดินเข้ากรง ให้พูดคำเดิมซ้ำทุกครั้ง หมาจะได้เชื่อมโยงการเดินเข้ากรงกับความรู้สึกดีๆ แนะนำให้เลือกคีย์เวิร์ด วลีเด็ด หรือให้ขนมโปรดเวลาไซบีเรียนเดินเข้ากรง วันแรกที่ฝึกเข้ากรง สำคัญมากว่าต้องทำตามขั้นตอนซ้ำๆ ไซบีเรียนจะได้เรียนรู้และจดจำ รู้สึกผ่อนคลายเวลาอยู่ใกล้กรง พอฝึกเข้ากรงแล้วทั้งวัน ให้วางขนมเดิมในกรง พอไซบีเรียนเข้ากรงมาแล้ว ให้ปิดประตูกรง ถ้ากลัวหมาเครียด ให้วางของเล่นใหม่ที่น่าสนใจไว้ในกรงด้วย จะได้ดึงความสนใจไปจากประตูที่ปิดลง และอย่าทิ้งหมาไว้ในกรงตัวเดียว ต้องอยู่เป็นเพื่อนจนกว่าหมาจะเลิกร้องหรือบ่น ให้ไซบีเรียนอยู่ในกรงแบบนั้นจนเงียบไปประมาณ 30 - 60 วินาที ถึงจะสงสารแค่ไหนก็ต้องใจแข็ง อย่าเพิ่งรีบเปิดกรงจนกว่าหมาจะสงบ หรือเงียบเสียงตามที่คุณปลอบจนครบตามเวลาที่กำหนด  ต้องเตรียมของเล่นสำรองไว้ เผื่อขนมกับของเล่นชิ้นแรกปลอบใจให้ไซบีเรียนเลิกร้องหรือบ่นไม่ได้ สำคัญว่าต้องดึงความสนใจของไซบีเรียนไปจากประตูกรงที่ปิดให้ได้ แผนที่น่าสนใจคือพาไซบีเรียนไปวิ่งเล่นออกกำลังกายจนเหนื่อย แล้วค่อยพาเข้ากรงตอนเริ่มง่วง ถ้าไซบีเรียนผล็อยหลับไปในกรง ก็ปล่อยให้นอนในนั้นไปทั้งคืนได้เลย ระวังอย่าเผลอชมไซบีเรียนว่าเก่งมากในตอนเช้าหลังนอนในกรงเงียบๆ มาตลอดคืน เพราะหมาจะเข้าใจผิดว่าคุณชมเพราะออกจากกรง ไม่ได้ชมว่าอยู่ในกรง จริงๆ แล้วอย่าพยายามใส่ใจไซบีเรียนมากตอนออกจากกรงช่วงแรกๆ จะทำให้ไม่เสี่ยงเกิดการเข้าใจผิด เพราะไซบีเรียนเป็นหมาที่อยู่รวมกันเป็นฝูงและชอบอยู่ใกล้ๆ จ่าฝูง แถมทำแบบนี้ไซบีเรียนยังอุ่นใจว่าไม่ถูกคุณทอดทิ้ง อาจจะพูดปลอบหรือเอานิ้วแหย่เข้าไปในกรงเพื่อปลอบน้องหมาอีกทาง ถ้าไซบีเรียนไม่ได้จะฉี่/อึ ก็ให้ปิดกรงไว้อย่างน้อย 4 ชั่วโมงขึ้นไป  ย้ำว่าไซบีเรียนต้องรู้สึกผ่อนคลายและปลอดภัย เพราะงั้นถ้าแรกๆ ไซบีเรียนเผลออึ/ฉี่ในกรง ก็อย่าไปดุว่าหรือทำโทษ เอากรงไว้ในห้องนอน 2 - 3 คืน จนกลายเป็นกิจวัตรประจำวันที่คุ้นเคย พอไซบีเรียนเลิกบ่นหรืออึ/ฉี่ในกรงแล้ว จะยกกรงไปวางที่ไหนในบ้านก็ตามสบาย อย่าทำให้เป็นเรื่องเอิกเกริก ทางที่ดีให้ออกจากบ้านไปเงียบๆ แบบไม่ดึงดูดความสนใจจะดีกว่า ไซบีเรียนจะได้ไม่กลัวว่ามีอะไรกำลังเปลี่ยนแปลง  ฝึกฝนจนเป็นกิจวัตร ค่อยๆ เพิ่มช่วงเวลาที่คุณทำเป็นออกจากบ้านไปเรื่อยๆ ระหว่างฝึก จนได้นาน 2 ชั่วโมง ถ้าเป็นลูกหมาไซบีเรียน ก็อย่าลืมว่าต้องอึ/ฉี่ทุก 4 ชั่วโมง เพราะงั้นในช่วงฝึกก็ต้องจัดการให้ดี ว่าจะกลับมาบ้านเอง หรือฝากเพื่อนบ้านช่วยพาน้องหมาออกไปทำธุระนอกบ้าน แนะนำให้บอกเพื่อนบ้านก่อน ช่วงกำลังฝึกหมาให้คุ้นเคยกับกรง เพราะถ้าไซบีเรียนต้องอยู่บ้านตัวเดียวนานๆ ก็มักจะ “หอน/บ่น” ขึ้นมา ย้ำกันอีกทีว่าไซบีเรียนเป็นยอดนักแหกคุก เพราะงั้นเวลาคุณจะไม่อยู่บ้าน ต้องเก็บของเล่น ปลอกคอ และสายไฟต่างๆ ที่อาจเป็นอันตรายไปให้พ้นกรง เพื่อความปลอดภัยของน้องหมา ถึงไซบีเรียนจะขึ้นชื่อเรื่องค่อนข้างเป็นมิตรกับเด็ก แต่ก็ควรกำหนดขอบเขตเวลามีปฏิสัมพันธ์กัน เช่น ห้ามกระโจนใส่ งับ กระชาก วิ่งลาก หรือไล่กวด เด็กเองก็ต้องมีขอบเขตในการเล่นกับหมาเช่นกัน ทั้งห้ามยั่วโมโห เล่นแรงๆ วิ่งไล่ ดึงขน/หาง/หู หรือยื้อกัน  เด็กเองก็ควรช่วยฝึกไซบีเรียนด้วย โดยมีผู้ใหญ่ดูแล ไซบีเรียนจะได้คุ้นเคย ผ่อนคลายสบายใจเวลาอยู่ใกล้สมาชิกคนอื่นในครอบครัว สอนเด็กให้จับต้องและลูบหมาเบาๆ อย่ากระชากหรือตี พยายามผูกสัมพันธ์ระหว่างกัน จนหมาและเด็กเกิดความรักความเชื่อใจกัน ถ้าไซบีเรียนที่เอามาเลี้ยงไม่ใช่ลูกหมา ต้องเลือกที่รู้พื้นเพก่อนมาอยู่บ้านคุณ เพื่อความปลอดภัยของลูกๆ ให้สืบจนรู้ว่าไซบีเรียนตัวนั้นถูกเลี้ยงมายังไง เคยมีปฏิสัมพันธ์กับเด็กๆ มาก่อนหน้านี้ไหม เช็คด้วยว่าเคยผ่านการฝึก โดยเฉพาะที่เกี่ยวกับเด็ก มาก่อนหรือเปล่า หลังจากนั้นก็ต้องคอยสังเกตพฤติกรรมของไซบีเรียนเวลาอยู่กับเด็ก ว่ามีรำคาญ เครียด หรือขู่บ้างไหม  ปกติไซบีเรียนจะมีสัญชาตญาณชอบวิ่งไล่สัตว์เล็กและบางครั้งก็วิ่งไล่เด็ก ไซบีเรียนมองว่าสัตว์เล็ก อย่างแมว เป็นอาหาร เพราะงั้นพอเห็นเด็กอ่อนหรือวัยเตาะแตะในฝูง (ในที่นี้คือในบ้าน) ก็อาจจะเข้าใจผิดจนจู่โจมได้ พาหมาใหม่เข้าบ้านให้ล่ามสายจูงไว้เสมอเวลาอยู่ใกล้เด็ก เผื่อมีอะไรจะได้รับมือทัน เพื่อความปลอดภัยของเด็ก มีเด็กน้อยคนมากที่เข้าใจความหมายหลังภาษากายของหมา เว้นแต่ถูกสอนให้จับสังเกตพฤติกรรมก้าวร้าวของหมาได้ ปกติหมาโกรธแล้วจะเห่า ขู่ แยกเขี้ยว และจ้องไปที่เป้าหมาย ห้ามเด็กเข้าใกล้หมาที่ลักษณะแบบนี้เด็ดขาด วิธีปฏิบัติตัวที่ถูกต้องคือหยุดทุกการกระทำ ยืนตรง แขนแนบลำตัว ขาชิด แล้วมองไปทางอื่น อย่าสบตาหมาตรงๆ แต่ถ้าทำทุกอย่างที่ว่ามาแล้วยังถูกหมาจู่โจม ให้ทิ้งตัวลงนอนกับพื้น ขดตัวให้เข่าชิดอก สองแขนป้องกันใบหน้า กำปั้นบังหู ที่สำคัญคืออย่าส่งเสียงใดๆ ไม่ยั่วยุอารมณ์ของหมาไปมากกว่าเดิม แนะนำให้ฝึกหมาหลายอาทิตย์หรือหลายเดือนก่อนกำหนดคลอดหรือก่อนพาเด็กทารกกลับบ้าน โดยฝึกให้เชื่อฟังคำสั่งทั่วไป เช่น นั่ง คอย หมอบ หรือมานี่ ยิ่งฝึกล่วงหน้านานเท่าไหร่ยิ่งดี และฝึกต่อเนื่องจนไว้ใจพฤติกรรมน้องหมาได้  เวลาฝึกที่บ้านให้ใช้ตุ๊กตาเด็กทารก เพื่อจำลองสถานการณ์ กลิ่น และเสียงแปลกใหม่ ซึ่งจำเป็นมากที่ไซบีเรียนจะต้องเชื่อฟังคำสั่ง อย่าวางใจง่ายๆ ว่าหมาน่าจะพร้อมแล้วหรือดูสงบดี ถ้าไซบีเรียนไม่ได้ทำตามคำสั่งทุกครั้งและโดยสมบูรณ์ แนะนำให้พาไปหาครูฝึกมืออาชีพหรือโรงเรียนฝึกหมาจะดีกว่า วิธีป้องกันไม่ให้หมากระโจนใส่ เข้ามาดมเด็กแบบเอาเป็นเอาตาย หรือทำพฤติกรรมไม่พึงประสงค์อื่นๆ แม่เด็กต้องทักทายหรือเล่นกับหมาสัก 2 - 3 นาทีก่อนพาเด็กเข้ามา จนกว่าหมาจะสงบลง หายตื่นเต้น นี่เป็นโอกาสให้ไซบีเรียนได้ดมกลิ่นใหม่ๆ (กลิ่นเด็ก) จากเสื้อผ้าของแม่เด็กด้วย พอหมาผ่อนคลายเต็มที่ ก็ค่อยพาเด็กมาแนะนำต่อไป ไม่ผิดอะไร ถ้าคุณจะให้ความสนใจเด็กที่เพิ่งคลอดมากกว่าหมาตัวเอง แต่ห้ามทอดทิ้ง เลิกใส่ใจ หรือทำให้น้องหมารู้สึกอิจฉาเด็ดขาด แนะนำให้ค่อยๆ แบ่งความสนใจจากหมา ก่อนพาเด็กเข้าบ้านสัก 2 - 3 อาทิตย์ จะได้ไม่ผิดธรรมชาติ ทารกต่างจากเด็กโต ปกติหมาจะมองว่าเด็กโตเป็นคนเหมือนผู้ใหญ่ แต่ทารกนั้นไม่เสมอไป เพราะงั้นต้องสังเกตพฤติกรรมและปฏิกิริยา “ปกติ” ของหมาตอนอยู่ใกล้เด็กโต แล้วดูให้แน่ใจว่าหมาทำแบบเดียวกันตอนอยู่ใกล้ทารก
ตั้งตัวเป็นจ่าฝูงที่แข็งแกร่ง. ทำดีต้องตอบแทน. ฝึกวินัยให้ไซบีเรียนแบบไม่ใช้ความรุนแรง. เลือกคำสั่งที่ใช้กับไซบีเรียนได้ผลดี. ฝึกแบบสม่ำเสมอแต่ไม่หักโหม. ตั้งกฎแล้วต้องทำตาม. นอกจากเวลาเล่นแล้ว ไซบีเรียนต้องได้ออกกำลังกายอย่างน้อยวันละ 30 นาทีไม่ให้บ้าพลังในทางที่ผิด. ให้ไซบีเรียนทำความคุ้นเคยกับกรง. เตรียมตัวปิดกรง. ถ้าไซบีเรียนขี้กลัว ให้ยกกรงไปไว้ในห้องนอนของคุณ. ทิ้งไซบีเรียนไว้ที่บ้าน. สร้างความเคารพเชื่อใจกันระหว่างหมาและเด็ก. ประเมินปัจจัยเสี่ยงที่อาจเกิดขึ้น. เข้าใจภาษากายของไซบีเรียน. ฝึกไซบีเรียนให้พร้อมก่อนพาเด็กเกิดใหม่เข้าบ้าน.
https://www.wikihow.com/Train-a-Siberian-Husky https://www.wikihow.com/Train-a-Siberian-Husky https://www.wikihow.com/Train-a-Siberian-Husky
Training Your Siberian Husky Crating Introducing Children